Au nom de la sainte et divine Trinité, amen. Nous Jehan, cuens de Jougny, et nous Marie, comtesse de Jougny, femme de ce dit Jehan, faisons assavoir à tous ces qui verront et ourront ces présentes lettres, car com li seigneur de Colenges, nos devantier, eussient donné la chartre de franchises aux bourgeois et aux hommes qui venroient dehors en la franchise de Collenges, que nous donnons icelle franchise, donnons et octroyons à tous ces qui dehors venront, et à tous ces qui sont de la mansion de Collenges et de la Baroche, et qui en ont aultrefois esté, et qui venront estre borgois de Colenges, paient nostre cense, de quelque condicion qu’ilz soient ou ayent esté ça en arrières; et cele franchises de nouveau nous le establissons dont nous franchissons nostre terre de Collenges et de la Baroche, et volons et ottroyons à tous nos borgois de Collanges et de la Barroche payent nostre cense, que sil advenoit que haucuns d’eus mourust sans hoirs de son corps, que l’escheoite aveigne au plus prochain hoir, en quelque lieu que il soit, des meubles et des conquestz soit à père, soit à mère, sans nul destourbier, et sans nulle promesse donnée à nous ne à nostre commandement; et li héritages escherront au plus prochain dou cousté là où ilz debvront escheoir. Et quant il plaira à noz borgois, il se peulvent aler de dessoubz nous sans parler à joustice nule de nostre commandement. Et sen peuvent revevenir arrieers dessoubz nous quant il lor plaira, sans contredictz de nuluy. Et quant les escheoites de nos borgois seront avenues, se elles ne sont requises de hoir, elles seront gardée en la main de deux borgois de la ville jusques à ung an; et se hoir ne vient dedans l’an qui ait raison en cele escheoite, elle nous sera livrée ou à nostre commandement, sauves les mises que li diz borgois y auront mises, en bonne foi. Nous establissons que por tailles et corvées li plus riche de Collenges ne de la Baroche ne nous paieront tous les ans que vingt solz de cense de la monnoie courant à Aucerre, et des autres paira l’an au regard de quatre borgois ou de six de la ville et d’aucun qui soit de nostre commandement raisonnablement. Tuit cil qui venront en la frenchise de Colenges seront receues por le proost et par deux borgois de la ville, et jureront à garder les poinctz de la charte et la franchise de la ville, et n’estre de la court de la communaulté. Les amendes de soixante solz seront ramenées à cinq solz; les amendes de cinq solz et de moings seront ramenées à douze deniers t. Sy aucuns donnent gages de bataille en la main dou proost ou dou bailly et qu’il face paix avant quil veignent armé en champ, il paieront vingt solz ou trante ensemble; se il entrent armé en champ, il paieront soixante solz; se la bataille est faite ilz paieront cenz solz. Se ce estoit de murtre, de rapt ou de larrecin et la bataille fut faite, il feroit nostre volenté. Nous ne pourrons traire nos borgois de Collanges ne de la Baroche hors de Collanges por raison de plaider ne de saisir sam droict, tant comme il venront estre à droict à Collanges, pardevant nostre commandement. Se aucuns de nos borgois est prins ou retenuz ou la soue choses por nostre faict et por nostre debte, nous ferons délivrer lui et la soue chose à noz coustz. Se aucun borgois est pris et retenu, ou la soue chose por aultres choses que por nous, ferons nostre bon pouvoir de luy et de la soue chose délivrer; qui lor fera il seul l’amendra; nostre bourgeois n’estant pas tenu à garder prisonnier. Sy nous convenoit aller en ost ou en chevaulchée, chacun chastel nous doibt envoyer ung homme après nous souffisamment, ung jour à ses despens, mais que si en estoient nommerement requis; et dès ce jour en avant, se nous les menerons plus, ils seroient à nos despens du tout. Nous ne devons traire de nos borgois de Collanges et de la Baroche, tous les ans, plus de vingt solz dessus dit, por choses que nous aveignes, mesmement aux plus riches, et des aultres selon l’esgard et estimation de nostre commandement et de quatre borgois de la ville ou de six, sy com il est dessus dist. Quiconques sera semant devant joustice et il convenisse et ne payera néant à la joustice, et il nie et il soit prové: il payera deux solz. Se ils ont jour de consoil et il facent paix du demantiers, il ne paieront riens à la joustice. Nuns de noz borgois soit tenu en prison se il s’oblige d’estre à droict en nostre court à Collanges, ce ou n’est de murtre, ou de rapt ou de larcin manifeste. L’an doibt à Collanges à noz vigners deux deniers de l’arpent, pour raison de la garde. L’an doibt cuyre à nostre fourt de Collanges dix-sept pains por un pain. L’an nous doibt à Collanges plaine une escuelle de minage à rez, et tient li bichet d’Aucerre tien soixante et dix escuelles. L’usage que li fourt de Collanges et les bestes de Collanges ont en ça en arrières es bois du Val-de-Mercy, nous leur promettons à tenir et garder. Nous ne pouvons mectre nouvelle coustume à Collanges qui sont contre noz borgois. Si que nostres borgois veulent mectre aucune bonne coustume à Collanges et elle ne soit contre nous, leur otroions. Quiconque obliera à payer la vente ou son minage à Collanges, et il la paye dedans les huit jours, il ne doibt point d’amende si forfaiz des vignes de cinq solz ne se remue. Toutes les bonnes coustumes en les bois-usages qui ont esté en ça en arrières à Collanges, nous les prometons à tenîr et garder. Li bailli, li prévost et li sergent quelconques ilz soient à Collanges par nous, jureront à garder et fermement à tenir les poins de la chartre et la franchise de la ville, toutes les fois que seront mis nouveau. Ces convenances dessus dictes nous dit Jehan, cuens de Jougny et nous Marie, femme de cedit conte, comtesse de Jougny, promettons par nos sermentz à tenir et fermement garder à tousjours maiz de nos, de noz hoirs et de noz successeurs qui après nous venront, et en obligeons nous et nos hoirs et nos successors; et volons que il soient tenuz à jurer les poings de la chartre et la franchise de la ville fermement à garder. Et volons que nostre borgois de Collanges et de la Baroche qui naiz en seront, les soient tenu à garder fermement à tenir par leur serment, et feront tenir et garder de noble monseignor Humbert de Biaujeu, connestable de France, sieur de Montpencier et de Sainct-Morise, et de noble dame madame Isabeau connestablesse de France, jadis contesse de Jougny, et de noble homme monseigner Berault de Marcuil, père de ladite Marie, contesse de Jougny, nostre femme et nostre espouse, et de noble homme monseignor de Chasteau-Villain, nostre oncle. Et voullons et octroyous, et leur prions que il en ceste presente chartre, en tesmoinage mettent leurs seaux pour en esdie aux borgois, en tele manière que se nous, ou nostre hoirs, ou nostre successeur assesiens de ces convenances, et alesiens contre aucun poinct de la chartre ou de la franchise, qui ces devant dict seigneur, ou leur hoir, ou leur successeur, ou aucun d’eulx, s’en seront requis des borgois de Collanges, ou de ces cui il establiront por aux à ce faire, fussient en esdie ausdiz borgois et à leur conseil contre nous. Et pour aussy que nous et nostre hoirs, ou nostre successeurs, tenesiens les poingz de la chartre et de la franchise de la ville, et pour que ce soit plus ferme chose et estable, et que nous ou nostre hoirs ou nostre successeurs ne puissiens aler contre ladite franchise, contre les poings de la présente chartre, laquelle chose n’avenra ja se Dieu plaist, nous voulons et octroyons que nostre devant dict borgois de Collanges, ou cil qui seroient establiz d’aus à ce faire, sans riens meffaire vers nous, poissiens convenir ou faire convenir nous et noz hoirs ou successeurs, pardevant le seigneur de cui l’an tient Collanges en fief, quelzconques y fust, ou par devant son commandement, et que par ces seigneur ou par sondit commandement nous et nostre hoir et successeurs devant dictz poissiens estre contrainctz au devant dictes convenances et franchises garder et tenir toutes ces choses dessus dictes, nous devant dict Jehan, cuens de Jeugny et nous Marie, contesse de Jougny, femme de cedict Jehan, volons, loons et promectons sy comme elles sont contenues en ceste présente chartre. Et por ce que ces choses dessusdictes soient fermes et estables à tousjourmais sans corompre, nous avons saellées ces présantes lectres de nos seaux. Ce fut fait et donné l’an de Grace mil deux cens soixante et dix-neuf.